《波金联句》
明代·童轩

扁舟江岸泊，晓日正曈昽。曙色分馀霭，波痕涨远荭。

川原缭绕动，晴影逶迤笼。滉漾丹霞散，熹微火剂融。

漫流惊跃冶，倒漾饮垂虹。皱縠挼红茜，祥光㶷镜铜。

桃花流片片，萍实泛溶溶。漪细萦缲缕，澜分叠綵绒。

龙宫呈锦丽，鲛室迸珠红。刍绿蒲萄滑，江青柳线茸。

暖云蒸荔子，秋水浸夫容。甲缝金鳞动，葳蕤宝髻松。

画屏张孔雀，罗带刺虬龙。星象天梯下，河潢斗府通。

棚山鳌结綵，机杼凤飞空。丽水珍堪拟，荥河瑞颇同。

支旗相荡目，冠佩尽朝宗。旧绣天吴拆，明妆越女从。

影涵歌扇小，凉渍舞衣浓。漫说然犀怪，还惊驾海雄。

推敲诗易得，镂刻画难工。绛蜡烧屏外，红螺吸月中。

钟期思复铸，嵇氏恨难镕。水母丝偏脆，周郎炬已攻。

自惭文燄狭，千里载孤篷。

作者简介：（1425—1498） 明江西鄱阳人，字士昂。工书能诗。景泰二年进士。授南京吏科给事中。成化时，以户科都给事中入川镇压赵铎起事，还言欲息盗贼必先去贪官、均科差。累进右副都御史提督松潘军务。弘治中官至南京礼部尚书。有《清风亭稿》、《枕肱集》、《梦征录》。